Cyxoltzen xjal e pon tuj Jerusalén te nimal Dios tuj ninkꞌij,
attzen cab xjal griego.
E pon lkꞌe kej griego lu tiꞌ Felipe,
jxjal aj Betsaida tuj departamento te Galilea.
Bix e xiꞌ cykbaꞌnxin te Felipe:
—Taat,
kaja tuꞌn kyolena tuya Jesús—tz̈ikexin.
Juꞌ tzunj,
e xiꞌ Felipe tuꞌn t-xiꞌ tkbaꞌn te Andrés,
bix e xiꞌkexin kbalte te Jesús ti cyaj kej xjal griego.
Bix e xiꞌ tkbaꞌn Jesús cyexin:
—Ma pon tumel tuꞌn tbint wuꞌna jkꞌoꞌn weya tuꞌn tbint wuꞌna,
inayena,
jxjal Smaꞌn tuꞌn Dios tuꞌn ntena cyuya xjal.
Cxeꞌl nkbaꞌna jun techel cyey.
Jaxxix cxeꞌl nkbaꞌna cyey,
jun iyaj te triwa,
ka min ma cuꞌx makuꞌn tuj txꞌotxꞌ tuꞌn tcyim,
juꞌx cwel ten iyaj tjunal.
Mlay jatz pokꞌch.
Pero ka ma cyim,
nim twitz cꞌoquel.
Jaxse juꞌx weya,
il tiꞌj tuꞌn ncyima,
tuꞌntzen t-xiꞌ nkꞌoꞌna cychunkꞌlal xjal.
Jax juꞌx cye xjal.
Al tzunj xjal min ma cyaj tcyeꞌyen tchunkꞌlal,
sino nuk oꞌcx ma tzꞌoc tcꞌuꞌj tuꞌn tten tchunkꞌlal te twitz txꞌotxꞌ,
mlay caman tchunkꞌlal te junx maj tzin nkꞌoꞌna.
Pero ja tzunj xjal cyjel tcyeꞌyen tchunkꞌlal te jun rato,
ccamaltzen tchunkꞌlal te junx maj.
Ka taj jun xjal tzꞌajben weya bix yaaꞌn nuk tzꞌoc tcꞌuꞌj tiꞌj tchunkꞌlal,
iltzen tiꞌj tuꞌn tiyꞌx qꞌuixcꞌaj tuꞌn wiꞌja,
ojxe tcyim ka at il tiꞌj,
tisenxj ma wakꞌ wiiba tuꞌn ncyima.
Kej xjal chi ajbel weya juꞌwa,
chi temeltzen jaaꞌ chin xeꞌla,
bix cxeꞌl tkꞌoꞌn Nmana tuꞌn cyoc te jawnex.
Pero weya,
ma pon tumel tuꞌn ncyima.
Bix yaaꞌn tuj ttz̈yal taꞌ wanema.
¿Ti cxeꞌl nkbaꞌna?
¿Cxeꞌlpa nkbaꞌna:
“Taat Nmana,
najsama.
Chin tclaꞌy,
tuꞌntzen miꞌn pon hora tuꞌn ncyima,”
ntz̈ipaya?
Pero mlay txiꞌ nkanena jlu,
cuma in ula tuꞌn ncyima.
Taat,
bint-xit jtajbila wuꞌna,
tuꞌntzen tjaw nimset tbiy—tz̈i Jesús.
Bixsen e tzaj tyol Dios tuj cyaꞌj,
bix tz̈i cyjulu:
—Tuꞌnj ma bint tuꞌna,
ya ma jaw nimset nbiꞌya.
Bix juntl maj ctzaal nkꞌoꞌna tuꞌn tajbena tuꞌn tjaw nimset nbiꞌya—tz̈i twiꞌ Dios.
Kej tnimal xjal e ten tiꞌj Jesús,
tej cybinte tkꞌajkꞌajel,
e xiꞌ cykbaꞌn otk kꞌajt jun kꞌancyok.
Pero at juuntl e xiꞌ cykbaꞌn otk yolen jun ángel tuyaxin.
Tuꞌn tel cyniyꞌ xjal tiꞌj,
e xiꞌ tkbaꞌn Jesús:
—Ja yol e tzaj tuj cyaꞌj najben te jun techel,
yaaꞌn te weya,
sino te cyey,
tuꞌntzen cyocslana wiꞌja.
Ma pon tumel tuꞌn ncyima,
bix tuꞌnj ncyamecya,
cyjel tuj tzinen alcye cꞌoquel te cawel tibaj twitz txꞌotxꞌ.
Ma pon tumel tuꞌn tetz lojoꞌn taaw il ncawen jaꞌlewe.
Bix weya,
ojtzen njaw kꞌoꞌna tibaj twitz txꞌotxꞌ,
jatzen tumelja te cykil xjal tuꞌn cyclet tjakꞌ tcawbil taaw il—tz̈i Jesús.
E yolenxin tiꞌj tuꞌn tjawxin tibaj twitz txꞌotxꞌ tuꞌntzen tel cyniyꞌ xjal tiꞌj at tuꞌn tjawxin twitz jun cruz tuꞌn tcyimxin.
Bix e xiꞌ cykbaꞌn xjal texin:
—O kbiꞌya tzin tkbaꞌn tley Dios,
oj tul jxjal Scyꞌoꞌn tuꞌn Dios,
cyjeltzen te junx maj.
Miꞌn cyim.
Pero tzin tkbaꞌna:
“Il tiꞌj tuꞌn tcyim jxjal Smaꞌn tuꞌn Dios twitz cruz,”
tz̈iy.
Jeyꞌ,
¿alcye tzuna?
¿Titzen tten cymeela twitz cruz oj tzin tkbaꞌn tyol Dios mlay cyim Jscyꞌoꞌn tuꞌn Dios?
—tz̈i ke xjal.
Bix aj ttzakꞌbeꞌnxin cyexin:
—Cycyꞌiy tzꞌel cyniꞌya tiꞌj.
Cycyꞌiy nxnakꞌtzbila.
Pero nuk chꞌintl ctemel nxnakꞌtzbila cyxola.
Miꞌn chin cyaja tzalu.
Juꞌ tzunj,
cꞌoquel cyipena tiꞌj tuꞌn tajben nxnakꞌtzbila cyey joocꞌtzen at-x,
tuꞌntzen miꞌn chi beta tuj klolj.
Kej xjal nchi bet tuj klolj,
chi tzpeteltzen.
Ma pon tumel tuꞌn waja.
Chi ocslana wiꞌja loj lux kena ntiina,
tuꞌntzen cyoca junx wuyena—tz̈ixin cye xjal.
Tej tbaj tkbaꞌnxin kej yol lu,
el lkꞌexin cyiꞌjxin,
tuꞌn tewente tiibxin cywitzxin.